શુક્રવારે જેઠ સુદ પૂનમના અવસરે યાત્રાધામ ડાકોરમાં રાજા રણછોડને કેસર અને ચંદનનું જેષ્ઠાભિષેક સ્નાન કરાવવામાં આવ્યું હતું. પરોઢિયે મંગળા આરતી બાદ જેષ્ઠાભિષેક સ્નાનના આ અમૂલ્ય અવસરે શ્રધ્ધાળુઓના ઉમટેલા મહેરામણે શ્રીજીના દર્શનનો લ્હાવો લઈ ધન્યતાનો અનુભવ કર્યો હતો. સ્નાન વિધિ બાદ શ્રધ્ધાળુઓએ જેષ્ઠાભિષેક સ્નાનના પવિત્ર જળનું આચમન કર્યું હતું. તો અનેક યાત્રાળુઓ બોટલોમાં ભરીને આ જળને પોતાના ઘરે પણ લઈ ગયા હતા. જય રણછોડ માખણચોરના જયનાદ સાથે આજે મંદિર પરિસર સતત ગૂંજતું રહ્યું હતું.